57. schôdza NR SR - 1.deň - A. dopoludnia
Dátum: 2015-10-30
Poslanec: Bastrnák, Tibor (MOST-HÍD)
Druh vystúpenia: Vystúpenie v rozprave

128. Ďakujem pekne. Vážený pán predsedajúci, milé dámy, vážení páni, vážený pán minister, dnes rokujeme o dôvodoch na odvolanie ministra zdravotníctva Viliama Čisláka. Hneď na úvod by som chcel povedať, že táto schôdza nie je len o ministrovi Čislákovi, je to predovšetkým diskusia o stave zdravotníctva na Slovensku a o výsledkoch, ktoré dosiahla vláda SMER-u za uplynulé takmer štyri roky. Minister nie je vo funkcii ani jeden rok, ale je potrebné povedať, že na ministerstve zdravotníctva je od nástupu tejto vlády, keď predtým pôsobil ako štátny tajomník, preto nesie rovnakú zodpovednosť za to, v akom stave sa rezort dnes nachádza. Keby som to chcel povedať jednou vetou, tak vládnutie SMER-u v rezorte zdravotníctva sú premrhané roky. Nerád by som teraz prechádzal celé programové vyhlásenie vlády, nesplnené sľuby, problémy v zdravotníctve počnúc obvodnými lekármi, mestskými či VÚC-karskými nemocnicami cez fakultné nemocnice a končiac ministerstvom zdravotníctva. Problémov je totiž neúrekom. Čo je však najhoršie, že tieto problémy sa uplynulé štyri roky takmer vôbec neriešili. Preto si dovolím tvrdiť, že tieto štyri roky vládnutia SMER-u v rezorte zdravotníctva sú premrhanými rokmi. Chcem sa teraz v úvode venovať jednej záležitosti, ktorá dokresľuje zámery a neschopnosť nominantov SMER-u v tomto rezorte. Všetci si dobre pamätáme, ako sme počúvali pána premiéra, keď bombasticky ohlasoval zámer vzniku len jednej štátnej, podčiarkujem štátnej, zdravotnej poisťovne. Dokonca mal opäť tie silácke reči, ako si to s nimi rád rozdá a že ho nezastaví nič, ani právo, ani zdravý rozum. No zastavila ho, našťastie, neschopnosť jeho vlastných ľudí realizovať tento zámer. Viete si predstaviť, ako by fungovala takáto jedna štátna poisťovňa obsadená nominantmi SMER-u? Nebolo by to nakoniec tak, že zmluvy s touto jedinou štátnou poisťovňou by získali len kamaráti a príbuzní vládnej strany SMER? Dnes tu sedíme aj preto, že práve nominanti SMER-u v štátnej zdravotnej poisťovni podpisovali možno čudné zmluvy. Podľa vlastných slov premiéra Fica to bola "hlúposť, blbosť a chyba". Navyše dodal, že sa preveruje, či nešlo o trestnoprávne, nielen etické zlyhanie. Sám pán premiér priznal, že riaditeľ Všeobecnej zdravotnej poisťovne urobil dobre, že odstúpil. Preto som veľmi rád, že zámer premiéra o vzniku jednej štátnej zdravotnej poisťovne zlyhal na celej čiare. Je to dobrá správa pre pacientov, ale aj všetkých občanov - a teraz chválim SMER, toto urobil dobre. Vážené dámy, vážení páni, teraz by som rád vymenoval niektoré kauzy, ktoré sa udiali v zdravotníctve: bielenie karty novorodenca, kotolník a lekári v Žiline, predražený CT prístroj, drahé jedlo v nemocniciach, upratovanie bez súťaže, rôzne zmluvy všeobecnej, zmluvy štátneho tajomníka ministerstva. Samozrejme, niektoré sú s otáznikom, to si musíme uznať. Ale aj keď zabudneme na všetky kauzy, alebo všetky tieto kauzy, aj tak vidíme, že zdravotníctvo nie je v dobrej kondícii. Ja nechcem sa zaoberať s týmito kauzami, ja si myslím, že to už urobili niektorí moji kolegovia, iste aj budú robiť, ale ja chcem teraz hovoriť o tom, čo mne oveľa viac vadí ako tieto kauzy. Jedinečnú šancu, že SMER - SD vládla sama, jednoznačne nevyužila. V podstate ani jeden neuralgický bod nevyriešili, skôr viac deformovali systém. A teraz o tom, čo mne oveľa viac vadí. To je prvá otázka hneď, aká je spokojnosť občanov? Ja si myslím, že na túto rečnícku otázku každý vie odpovedať. Kde je systém kvality? Pomalé zavádzanie e-Healthu a DRG? Málo robili pre prevenciu, nehovorím, že nerobili nič, lebo robili, ale málo, a nič pre efektívnosť a transparentnosť. Žiadne systémové zmeny, skôr malé neisté kroky. Moja obľúbená téma - slabý rezidentský program. Kto nás bude za desať rokov liečiť? Viete dobre, že, v tom mal pán minister pravdu, a to klobúk dolu, začali ste s tým niečo robiť. Teraz, asi za dva roky, 164 absolventov, keď dobre pamätám číslo, skončí v rezidentskom programe, je to pozitívne. A viete, koľko za tie tri roky pôjde do dôchodku? Minimálne dvakrát toľko. Takže vidieť, že hoci dobre myslený krok, nedotiahnutý do konca, lebo ja si myslím, že k tomu treba nájsť aj financie v rezorte, aby to bol oveľa lepší program alebo aby viac ľudí sa hlásilo do rezidentského programu. Zlý zákon o doplatkoch u lekára. Pacienti žiadnu pozitívnu zmenu nepocítili, len väčší chaos. Tiež je to pravda. Upozorňovali sme na to, keď sme prijímali tento zákon. Keď teraz pôjdete do ambulancií jednotlivých lekárov alebo pred lekárňami opýtate sa pacientov, či pociťujú pozitívny efekt tohto zákona, tak, bohužiaľ, vám povedia, že nie. Takže treba tento zákon zmeniť a ja si myslím, že ten zákon, čo pán minister doniesol do parlamentu, nebol úplne šťastný, ale, bohužiaľ, jeho poslanci to zmenili a, pán minister, mali by ste vtedy byť oveľa tvrdší na svojich poslancov. Platy v zdravotníctve a sestričky, sľuby, sľuby a potom taký zákon, s čím nesúhlasia tí, ktorým to má pomôcť. Ja si myslím, to tiež je len na Slovensku, a pritom uznávam, iste, určitú vec ste s tým vyriešili, áno. Vo VÚC-karských nemocniciach, v okresných nemocniciach alebo v obecných nemocniciach, takých je už málo, áno, bude to lepšie, ale celý systém zase zdeformujete kvôli tomu, lebo v sociálnej oblasti a na ambulanciách tie sestričky nebudú zarábať toľko, a keď budú dávať sestričky vo veľkých nemocniciach alebo v tých stredných výpovede, potom od súkromných lekárov alebo od lekárov prvého kontaktu tie sestričky budú utekať zase do nemocníc a ten systém, o čom sme rozprávali viackrát, skolabuje oveľa skôr. Takže zase dobre myslená novela zákona, ale nedotiahnutá do konca. Ale bol už tu spomenutý tiež - dlhy nemocníc. Ďalšia téma na celý deň. Málo sa tým urobilo. Vieme dobre, že teraz je to historicky najvyššie, sú tie čísla, a ja si myslím, že raz to musíme zaplatiť my občania. Budúcoročný rozpočet, štát zase bude platiť málo za svojich poistencov, a tak všetko musia zaplatiť podnikatelia a pracujúci. Takže pre mňa tieto dôvody, čo všetko sa neurobilo, alebo len málo urobilo pre zlepšenie zdravotníctva, sú závažnejšie pre odvolávanie pána ministra ako ostatné kauzy alebo pseudokauzy. Vážené dámy, vážení páni, na záver svojho vystúpenia by som chcel zopakovať, že táto schôdza nie je len o zlyhaní ministra zdravotníctva pána Viliama Čisláka, je to o celkovom zlyhaní vládnej strany SMER - SD v rezorte zdravotníctva, je to o premrhaných štyroch rokoch, keď sa pre pacientov, zdravotné sestry, zdravotnícky personál, lekárov neurobilo žiadne systémové opatrenie, ktoré by zlepšilo dnešný neutešený stav. Preto všetci členovia poslaneckého klubu MOST - HÍD budú hlasovať za odvolanie pána ministra Čisláka zo svojej funkcie. Ďakujem pekne.